|  |  |  |  |  |  |
| --- | --- | --- | --- | --- | --- |
| |  | | --- | | Statsråd Guri Melbye | | Kunnskapsdepartementet | | [postmottak@kd.dep.no](mailto:postmottak@kd.dep.no) | |  | |  |
|  | B20-AR Krav til SB 2022 |
|  | Saksbehandler: Anette Remme |
|  |  |
|  | Oslo 11. desember 2020 |
|  |  |
|  |  |

**FFOs krav til statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på Kunnskapsdepartementets område:**

* *FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet.*
* *FFO ber regjeringen gjennomføre en nasjonal kartlegging av universell utforming i videregående skoler og høyere utdanning, som dekker både fysiske, pedagogiske, digitale, organisatoriske og psykososiale forhold og at det utarbeides en overordnet strategi for kompetanseheving om universell utforming i UH-sektoren.*
* *FFO ber regjeringen sikre at elever som har mistet spesialundervisning som følge av* Covid-19 *får tilbake spesialundervisningen, og følges opp slik at pandemien ikke får langsiktige konsekvenser for deres utdanning.*
* *FFO ber regjeringen styrke PPT med økte ressurser, slik at de kan følge opp sitt nye ansvar med å jobbe mer systemrettet mot skolene.*
* *FFO ber regjeringen om å ikke kutte ytterligere i rammen til Statped før kompetanseoverføringen innen spesialpedagogikk er gjennomført.*
* *FFO ber regjeringen sikre at lærere, skoleledelse og skoleeiere har kompetansen de trenger for å ivareta elever med funksjonsnedsettelse og deres rettigheter i skolen.*

**Status på utdanningsområdet**

FFO viser til at Kunnskapsdepartementet har et koordineringsansvar for FNs bærekraftmål nr. 4: «Sikre inkluderende, rettferdig og god utdanning og fremme muligheter for livslang læring». Norge har også vedtatt FN-konvensjonen om rettighetene til mennesker med funksjonsnedsettelse (CRPD), der tilgang til utdanning, herunder skolebygg, er en av forpliktelsene.[[1]](#footnote-2) Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

FFO mener derfor at regjeringen må prioritere universell utforming innen utdanning høyt. En god og trygg utdanning er det aller viktigste tiltaket for å få flere funksjonshemmede i jobb. Faktisk er effekten av utdanning på deltakelse i arbeidslivet dobbelt så stor for funksjonshemmede, sammenlignet med resten av befolkningen. Universell utforming er en viktig forutsetning for at funksjonshemmede skal kunne fullføre utdanning på lik linje med andre.

**Veikart universelt utformet nærskole 2030**

FNs bærekraftsmål 4 skal «sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

Mange skoler er ikke tilgjengelige for elever med funksjonsnedsettelse. Det er diskriminerende. FFOs viser i den forbindelse til rapporten: «Barrierer i det fysiske læringsmiljøet for elever med nedsatt funksjonsevne».

Rapporten bekrefter vår antagelse om at elever med funksjonsnedsettelse møter en rekke ulike barrierer i grunnskolen. Dette kan virke sosialt ekskluderende og kan bidra til at barn og unge med funksjonsnedsettelse får redusert sitt potensial for læring og utvikling. Rapporten viser at mye fortsatt gjenstår før skolene er universelt utformet og tilgjengelig for alle.

Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Vi mener veikartet er et godt og konkret verktøy for å komme dit. En analyse utført av Oslo Economics viser også at planen er samfunnsøkonomisk lønnsom. Kommunene spiller en viktig rolle i arbeidet, men de mangler mål, midler og kompetanse til å følge opp dette. Det er behov for statlig styring og øremerkede midler.

FFO mener at det må settes mål om et fullt ut universelt utformet Norge i 2035. For skolebygg må fristen settes tidligere, og være den samme som i veikartet - 2030. Veikart for universell utforming av nærskolen 2030 må være et viktig tiltak i kommende handlingsplan for universell utforming, og gjennomføres med bevilgninger fra 2022. Fristen på 2030 må nedfelles i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet[[2]](#footnote-3).*

**Nasjonal kartlegging og utbedring av universell utforming i videregående skoler og høyere utdanning**

FFO ber om at det gjennomføres en kartlegging for videregående skole. Fullføring av videregående skole er helt avgjørende for å kunne få en jobb. Hele 2 av 3 med fysisk funksjonshemming faller ifra i videregående, og er derfor ikke kvalifisert til høyere utdanning. Vi vet at dette også gjelder mange andre funksjonshemmede. Det er liten tvil for oss om at dette henger tett sammen med manglende universell utforming. Dette må regjeringen gjøre noe med.

I tillegg forventer vi en tydelig satsing på universell utforming innen høyere utdanning. Vi vet fra forskning at mange studenter med funksjonsnedsettelser faller ifra i høyere utdanning, blant annet på grunn av manglende universell utforming. En rapport fra Bufdir avdekket i 2018 at studenter med funksjonsnedsettelser møter omfattende fysiske, pedagogiske, digitale og sosiale barrierer i løpet av studietiden. Slik kan det ikke være. FFO mener derfor at det er på høy tid at det utarbeides en overordnet strategi for kompetanseheving om universell utforming i UH-sektoren.

*FFO ber regjeringen gjennomføre en nasjonal kartlegging av universell utforming i videregående skoler og høyere utdanning, som dekker både fysiske, pedagogiske, digitale, organisatoriske og psykososiale forhold og at det utarbeides en overordnet strategi for kompetanseheving om universell utforming i UH-sektoren.*

**Koronapandemien og konsekvenser for elever med spesialundervisning**

Elever med funksjonsnedsettelser er særlig rammet av stengte skoler og bortfall av rettigheter i koronapandemien. FFOs Rettighetssenter har flere eksempler på elever som har fått spesialundervisningstilbudet kuttet over natten, og elever med tilretteleggingsbehov som har blitt overlatt til seg selv og pårørende. Ofte er dette på grunn av kapasitets- og ressursmangler på skolene.

FFO er bekymret over at skoler ikke kompenseres for større utgifter og mindre inntekter i forbindelse med pandemien. Flere skoler har vært nødt til å kutte i skolebudsjettet på grunn av strammere økonomi. Dette er noe som først vil gå ut over elever som mottar spesialundervisning og annen form for tilrettelegging.

Det er positivt at det i 2020 og 2021 ble bevilget 170 millioner til oppfølging av sårbare elever med tapt progresjon som følge av Covid-19. Midlene må videreføres hvis ikke ting er normalisert. Utdanningsdirektoratet har rapportert at 14 026 elever har mistet spesialundervisning helt eller delvis under korona, samtidig skriver VG 10. november 2020 at det ikke finnes en sentral registrering av hvor mange timer elever med spesialundervisning har mistet. Derfor er det viktig å utrede omfanget av konsekvensene pandemien har hatt for denne gruppen.

Utdanning er et av våre viktigste velferdsgoder, og det må bevilges tilstrekkelig med midler for å sørge for at utdanningstilbudet er likeverdig også under og etter en pandemisituasjon. Det vil være ettervirkninger inn i 2022, og det er viktig å unngå at pandemien skaper langsiktige konsekvenser for elever med behov for spesialundervisning og tilrettelegging i skolen.

*FFO ber regjeringen sikre at elever som har mistet spesialundervisning som følge av* Covid-19 *får tilbake spesialundervisningen, og følges opp slik at pandemien ikke får langsiktige konsekvenser for deres utdanning.*

**Styrk PPT**

De siste årene har det blitt dokumentert alvorlige mangler ved spesialundervisningen i Norge. En viktig side av dette er manglende spesialpedagogisk kompetanse ute i kommunene, og *Meld. St. 6 Tett på! Tidlig innsats og inkluderende fellesskap* har mange forslag som skal ta tak i dette. For 2021 er det satt av 50 mill. kroner til et kompetanseløft for kommuner og fylkeskommuner blant annet innen spesialpedagogikk. Retningslinjene for kompetanseløftet og bruken av midlene var nylig på høring, og FFO kom med innspill til dette. Vi tok blant annet opp at PPTs rolle var for utydelig beskrevet.

PP-tjenesten gjør en svært viktig jobb når det kommer til å styrke den spesialpedagogiske oppfølgingen i skolen, men har begrensede ressurser som ikke står i forhold til jobben de skal gjøre. Deres rolle skal nå utvides til å jobbe mer systemrettet mot skolene. Den samme intensjonen ligger i forslaget til ny opplæringslov. Når PPT får et utvidet ansvar innebærer det et økt behov for ressurser.

Det er mulig at endringene som skal skje gjennom kompetanseløftet på sikt vil innebære at PPT får færre henvendelser om spesialundervisning, og kan konsentrere seg om de elevene som har behov for pedagogisk forsterking. Men inntil videre, i en omstillingsfase, vil PPT spille en svært viktig rolle i kompetanseløftet lokalt.

*FFO ber derfor regjeringen om å styrke PPT med økte ressurser, slik at de kan fylle den rollen i kompetanseløftet som de er tiltenkt, og drive systemrettet veiledning i skolen i tillegg til å følge opp enkeltelever.*

**Styrk rammen til Statped**

Statped er en svært viktig instans for muligheten til reell inkludering av de mest utsatte elevene i skolen og samfunnet. Det foreslås i *Meld. St. 6 Tett på! Tidlig innsats og inkluderende fellesskap* et kutt på 150-200 millioner kroner i Statpeds virksomhet over en femårsperiode fra 2020. Ressursene skal blant annet omdisponeres til fordel for varige tiltak for kompetansebygging i kommuner og fylkeskommuner.

Det legges opp til at omfordelingen skal skje parallelt i denne perioden, og at Statped i overgangsperioden må opprettholde og utvikle tjenestene rettet mot elever med varige, omfattende eller særlig komplekse behov for tilrettelegging.

Det er uklart hvordan kompetansebyggingen skal skje, og det er bekymringsfullt at det kuttes i Statped før den faktisk har funnet sted. Hvis Statped skal opprettholde samme arbeidsoppgaver med færre midler, rammes tilbudet til de barna som trenger det mest. Statpeds tjenester retter seg allerede mot såkalte lavfrekvente grupper, som det ikke kan forventes at alle kommuner og fylkeskommuner skal ha kompetanse på.

De er derfor helt avhengig av den kompetansen Statped har. Det må friske midler til for å sørge for at Statped kan fortsette å gi et kvalitetstilbud på samme nivå som i dag i tillegg til å gi god opplæring lokalt. Rammen til Statped må derfor ikke kuttes, men styrkes, og de 50 mill kronene som er kuttet i 2020 og 2021 må gjeninnsettes.

*FFO ber regjeringen om å styrke rammen til Statped med 50 mill. kroner i 2022.*

**Sikre kompetanse om elever med funksjonsnedsettelse i skolen**

*«Elever skal hovedsakelig ivaretas gjennom tilpasset opplæring, men lærerutdanningen har i liten grad fokus på hvordan lærere skal iverksette en inkluderende og tilpasset opplæring»[[3]](#footnote-4)*

Dette kompetansehullet i lærerutdanningen må tettes, slik at lærerne vet hvordan de skal møte og ivareta alle elevene de møter i en klasse. Det må innføres nasjonale krav til pensum på allmennlærerutdanningen om kartlegging, tiltak og inkludering av elever med funksjonsnedsettelse, og settes inn midler til obligatorisk etterutdanning/kursing av utøvende lærere.

*FFO ber regjeringen sikre at lærere, skoleledelse og skoleeiere har den kompetansen de trenger for å ivareta elever med funksjonsnedsettelse og deres rettigheter i skolen.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

FUNKSJONSHEMMEDES FELLESORGANISASJON



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Abid Q. Raja

1. CRPD-komiteen har anbefalt at det innføres forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskoler og videregående skoler, se: <https://www.regjeringen.no/contentassets/26633b70910a44049dc065af217cb201/crpd-2019-avsluttende-bemerkninger-til-norges-forste-rapport-nor-09092019-finale.pdf>. [↑](#footnote-ref-2)
2. Samme krav er stilet til Kulturdepartementet og Kommunal- og moderniseringsdepartementet [↑](#footnote-ref-3)
3. Alternativ rapport til FN-konvensjonen om rettighetene for mennesker med nedsatt funksjonsevne - Artikkel 24 (4) [↑](#footnote-ref-4)